Nog geen antwoord oor ondersoek na NSFAS-wanbestedingArgieffoto ter illustrasie (Foto: Unsplash) AfriForum Jeug het vandag ’n diensklag by die Suid-Afrikaanse Polisiediens (SAPD) ingedien omdat daar nog geen terugvoer ontvang is oor die vordering van die ondersoek na die strafregtelike klag van wanbesteding teen die Nasionale Finansiële Hulpskema vir Studente (NSFAS) nie. Hierdie klag is al meer as elf weke gelede ingedien. Die diensklag is aan die Gautengse polisiekommissaris, lt.genl. Elias Mawela, gerig om te eis dat daar dringend aan die ondersoek aandag gegee word. NSFAS was tussen 2020 en 2021 alleenlik verantwoordelik vir die wanbesteding van R77,49 miljard. AfriForum Jeug het op 9 November 2022 ’n klag, ingevolge artikel 83 van die Wet op Openbare Finansiële Bestuur, by die Lyttelton-polisiekantoor in Centurion ingedien. Die klaer het egter tot op hede, en ten spyte van pogings om na die SAPD uit te reik, geen korrespondensie oor die vordering van die ondersoek ontvang nie. Aansoeke vir NSFAS-beurse sluit vandag en die uitkoms van die aansoeke sal volgens Blade Nzimande, die minister van hoër onderwys, op 6 Februarie bekendgemaak word. “Hierdie tyd van die jaar, kort voor tersiêre instellings se akademiese programme afskop, is NSFAS ’n teerpunt vir AfriForum Jeug,” sê René van der Vyver, woordvoerder vir AfriForum Jeug. “Ons neem sterk standpunt in teen die ANC-regering se korrupsie-kultuur wat jongmense benadeel, soos NSFAS se wanbesteding wat tot gevolg het dat daar minder fondse beskikbaar is om vir behoeftige jongmense die geleentheid te gun om te studeer. Daarom is ons in afwagting dat die provinsiale kommissaris die nodige stappe doen om te verseker dat AfriForum Jeug se klag teen NSFAS se wanbesteding deeglik ondersoek word.” Nzimande het intussen tydens ŉ toespraak oor NSFAS se stand van gereedheid gesê die begroting vir die huidige finansiële jaar beloop R47 miljard met ŉ geraamde 900 000 NSFAS-begunstigdes. “In die huidige finansiële jaar projekteer NSFAS ŉ 7%-verhoging in die getal studente wat sal kwalifiseer vir NSFAS-beurse, in vergelyking met die 2022- finansiële jaar.” Uit dié kwalifiserende studente is 60% van voorgraadse studente by staatsuniversiteite en meer as 90% by TVET-kolleges. Nzimande sê hy benadruk sy versoek aan alle instansies om seker te maak dat NSFAS-studente kan registreer voor hulle ŉ vooraf registrasiefooi betaal, terwyl NSFAS sy voorafbetalingskedule finaliseer. “Dit is ook belangrik dat alle onsuksesvolle aansoekers moet kennis neem dat hulle die geleentheid het om appèl aan te teken teen NSFAS-besluite deur die betrokke stawende dokumente tussen 20 Januarie en 20 Februarie 2023 in te dien.”